b'\n_START_ARTICLE_\nKaija Saariaho\n_START_SECTION_\nLiv og verk\n_START_PARAGRAPH_\nKaija Saariaho studerte med avantgardisten Paavo Heininen ved Sibelius-akademiet i Helsingfors. Sammen med Magnus Lindberg og andre stiftet hun gruppen Open Ears. Deretter fortsatte hun utdannelsen, n\xc3\xa5 med Brian Ferneyhough og Klaus Huber i Freiburg im Breisgau. Hun deltok i Darmst\xc3\xa4dter Ferienkurse og studerte fra 1982 computerst\xc3\xb8ttet komposisjon og arbeid med lydb\xc3\xa5nd og live-elektronikk ved  IRCAM._NEWLINE_P\xc3\xa5 denne tiden kom komposisjoner som Verblendungen (1984), et vekselspill mellom orkester og lydb\xc3\xa5nd, dessuten ogs\xc3\xa5  Du Cristal (1989) og \xe2\x80\xa6\xc3\xa0 la Fum\xc3\xa9e (1990), i de sistnevnte tok un i bruk live-elektronikk. Under innflytelse av spektralmusikk-komponistene  G\xc3\xa9rard Grisey og Tristan Murail utviklet Saariaho en stil preget av langt utholdte basstoner og mikrotonale intervaller. Hennes mest kjente verk, Graal th\xc3\xa9\xc3\xa2tre for fioliner og orkester (1994\xe2\x80\x9397), er skrevet i denne stilen._NEWLINE_Saariahos verk ble oppf\xc3\xb8rt ved internasjonale festivaler i London (1989), Jakarta (1989), Paris (1989, 1991) og Wien (1993). I 1999 framf\xc3\xb8rte New York Philharmonic Orchestra under ledelse av Kurt Masur hennes komposisjon Oltra mar for kor og orkester. _NEWLINE_Ved Festspillene i Salzburg \xc3\xa5r 2000 dirigerte Kent Nagano under en vellykket oppf\xc3\xb8ring av hennes f\xc3\xb8rste opera, L\xe2\x80\x99Amour de loin. Amin Maalouf skrev librettoen p\xc3\xa5 basis av trobadoren Jaufre Rudels vida. I 2006 ble operaen Adriana Mater uroppf\xc3\xb8rt ved Op\xc3\xa9ra Bastille i Paris og i Lyon 2010 \xc3\x89milie, ogs\xc3\xa5 den med libretto av Amin Maalouf. Kazushi Ono dirigerte.'